Øystein Lønn

**Øystein Lønn** (født 12. april 1936, død 10. januar 2022) var en norsk forfatter bosatt i Kristiansand. Han fikk en rekke priser for sitt forfatterskap, blant annet Nordisk råds litteraturpris.

## Liv og virke
Lønn debuterte i 1966 med novellesamlingen *Prosesjonen* og fulgte opp med romanen *Kontinentene* i 1967. Han var på den tiden  påvirket av den franske nyromanen. Den franske påvirkningen er tydeligst i romanen *Hirtshals, Hirtshals* (1975), men kan også sees i *Arkeologene* (1971)

Fortellingen *Lu* fra 1977 markerer et skille i Lønns forfatterskap. Den handler om en mann som ikke har begått en forbrytelse, men tror han har sett en. Derfor må han flykte. Etter dette blir flukttemaet framtredende i mange av Lønns romaner. Kriminalsjangeren begynte han å leke med allerede når han skrev *Hirtshals, Hirtshals* og fortsatte gjennom 1980-tallet. 

Lønn tilbragte store deler av de første årene som forfatter i Spania der også romanen *Veien til Cordoba* (1981) ble skrevet. Hovedpersonen Blakey reiser dit for å besøke en syk venninne. I løpet av denne reisen konfronteres han flere ganger med sin radikale fortid, og han begynner å lure på hvordan og hvorfor han har blitt så konform. Vanens makt og bedagelighetens tvang introduseres som tema, og Lønn skal bruke de neste 20 årene på å fundere på disse tingene.

Fra 1984 til 1991 ga Lønn ut tre romaner som i en slags trilogi: *Bjanders Reise*, *Tom Rebers siste retrett* og *Thomas Ribes femte sak*. Disse tre bøkene er alle lagt til Sørlandet.

I 1993 fikk han Brageprisen for novellesamlingen *[[Thranes metode]]* og i 1996 Nordisk råds litteraturpris for novellesamlingen *Hva skal vi gjøre i dag*. Unni Straume filmatiserte tittelnovellen i denne *Thranes metode* med Petronella Barker og Bjørn Sundquist i hovedrollene i 1998. I 1999 kom romanen *Maren Gripes nødvendige ritualer*.  

Etter tusenårsskiftet utga Lønn en ny romantrilogi: *Ifølge Sofia* (2001), *Simens Stormer* (2003) og *Etter Sofia* (2010). I disse introduseres tre, fire nye skikkelser som følges gjennom flere romaner. Hver roman har en ny hovedperson, men bipersonene dukker opp i flere av romanene.

Lønn skrev 14 romaner, fem novellesaminger og to skuespill. Han er oversatt til femten språk, blant annet engelsk, tysk, fransk, nederlandsk, russisk og hindi.

## Bibliografi
### Romaner
* *Kontinentene* (1967)
* *Arkeologene* (1971)
* *Hirtshals, Hirtshals* (1975)
* *Lu* (1977)
* *Veien til Cordoba* (1981)
* *Bjanders reise* (1984)
* *Tom Rebers siste retrett* (1988)
* *Thomas Ribes femte sak* (1991)
* * [[Maren Gripes nødvendige ritualer]] * (1999)
* *[[Ifølge Sofia]]* (2001)
* *Simens stormer* (2003)
* *Etter Sofia* (2010) 
* *Fluktens nødvendige blindveier* (2016) 
* *Berners datter* (2018) 

### Novellesamlinger
* *Prosesjonen* (1966)
* *Historie* (1973)
* Olav Angell, Johan Fredrik Grøgaard, Ø. Lønn og Arild Nyquist: *Der humlene suser. En i Norge ved fire av dem* (1979)
* *[[Thranes metode|Thranes metode og andre noveller]]* (1993)
* *Hva skal vi gjøre i dag? og andre noveller* (1995)
* *[[Plutselig landligge]]* (2006)

### Skuespill
* *Hva skal vi gjøre i dag? : en akt for fire personer* (1998). (Sammen med Gerhard Knoop)
* *Quisling. Undersøkelsen* (2005). (Sammen med Finn Skårderud)

## Priser
* Aust-Agder fylkes kulturpris 1976; han bodde den gang i Evje i Aust-Agder.
* Gyldendals legat 1988
* Doblougprisen 1992
* Kritikerprisen 1993, for *Thranes metode og andre noveller*
* Brageprisen 1993, for *Thranes metode og andre noveller*
* Nordisk råds litteraturpris 1996, for *Hva skal vi gjøre i dag og andre noveller*
* Vest-Agder fylkes kulturpris 2009 for sitt forfatterskap og for arbeidet med Agder Litteraturlag.
* Sørlandets litteraturpris hederspris 2020, for sitt store og viktige forfatterskap. 

## Referanser


## Kilder
*Presentasjon av Øystein Lønn i Forfatterkatalogen på Forfattersentrums nettsider

## Eksterne lenker
* Øystein Lønn - Store norske leksikon
* Øystein Lønn  - Gyldendal/Forfattere
* 
*  NRK: Lydfiler med Øystein Lønn
*  Øystein Lønn i NRK Forfatter
*  Digitaliserte bøker av Lønn og om Lønn hos Nasjonalbiblioteket.